作者:劉辰翁
標題:摸魚兒
內容:想幼安、遼東歸後，自羞年少龍首。長安市上壚邊臥，枉卻快行家走。空兩袖。染醉墨淋漓，把似天香透。功名邂逅。便六一詞高，君謨字偉，但見說行晝。人間事，苦似成丹無候。神清苔字如鏤。明年六十聞歌后，頗記薄醺醺否。兒拍手。笑馬上葛疆，也作家山友。煩伊起壽。更待復一中，毋多酌我，疏影共三嗅。